**Արման Քրիստափորի Մանարյան** (դեկտեմբերի 15, 1929, Թեհրան, Իրան - փետրվարի 16, 2016, Երևան), խորհրդային հայ կինոռեժիսոր, սցենարիստ, ՀԽՍՀ արվեստի վաստակավոր գործիչ (1975), դերասան Երվանդ Մանարյանի կրտսեր եղբայրը։

Կենսագրություն
--------------

Արման Մանարյանը ծնվել է 1929 թվականին Թեհրանում։ 1946 թվականին ներգաղթել է Հայաստան։ Հաջորդ տարվանից սովորել է Երևանի Ռոմանոս Մելիքյանի անվան երաժշտական ուսումնարանում։ Ապա ուսումը շարունակել է Երևանի պետական կոնսերվատորիայում։ Այնուհետև սովորել է Մոսկվայի Գերասիմովի անվան կինեմատոգրաֆիայի համառուսական պետական ինստիտուտում (ՎԳԻԿ), որի ռեժիսորական բաժինն ավարտելուց հետո նվիրվել է կինոֆիլմերի նկարահանման գործին։ 1961 թվականին նկարահանել է «Տժվժիկ» կարճամետրաժ ֆիլմը։ Դրանից հետո «Կարինե» (1967), «Հեղնար աղբյուր» (1971), «Վերադարձ» (1972), «Մորգանի խնամին», «Բյուրականի աստղադիտարանը» և այլ կինոնկարներ։ Գրել է մի քանի ֆիլմերի սցենարներ։

Արման Մանարյանը նաև «Սասնա ծռեր» էպոսի «Սասունցի Դավիթ» ճյուղի անիմացիոն ֆիլմի ռեժիսորն է։ Մուլտֆիլմի սցենարը թեև գոյություն է ունեցել դեռևս 1995 թվականից, սակայն նկարահանումները սկսվել են միայն 2001 թվականից և ավարտին հասցվել 2009 թվականին։ Տարեկան հնարավոր է եղել ավարտել ընդամենը 10 րոպեանոց հատված։ «Սասնա ծռեր» մուլտֆիլմի բեմադրող ռեժիսորը և սցենարի հեղինակը Արման Մանարյանն է, բեմադրող նկարիչը՝ Վարդան Զաքարյանը։ Կոմպոզիտորը Արման Մանարյանի որդին է՝ Հայկ Մանարյանը, և դաշնակահար ու կոմպոզիտոր Խաչիկ Սահակյանը։ Արտադրությունը՝ Հայաստանի ազգային կինոկենտրոնի։ «Սասնա ծռերի» հերոսների ձայները հնչյունավորել են դերասաններ Կարեն Ջանիբեկյանը, Ժենյա Ավետիսյանը, Երվանդ Մանարյանը և ուրիշներ։ Մուլտֆիլմում նաև Խորեն Աբրահամյանի ձայնն է հնչում։

Մանարյանը 2012 թվականին արժանացել է «Հայակ» հայկական ամենամյա առաջին կինոմրցանակաբաշխության Հատուկ մրցանակի։

Ֆիլմագրություն
--------------

### Ռեժիսոր

| Տարեթիվ | Ֆիլմ |
| --- | --- |
| 1961 | Տժվժիկ |
| 1965 | Բյուրականի աստղադիտարանը |
| 1967 | Կարինե |
| 1970 | Մորգանի խնամին |
| 1970 | Հեղնար աղբյուր |
| 1972 | Վերադարձ |
| 1975 | Սպիտակ ափեր |
| 1977 | Արկածներ անտառում |
| 1978 | Եվս հինգ օր |
| 1982 | Պատմություն հայելու մասին |
| 1984 | Հող և ոսկի |
| 1985 | Կապիտան Առաքել |
| 1988 | Արցախ |
| 1989 | Վերականգնում |
| 1992 | Ընկեր Փանջունի |
| 1995 | Տգետը |
| 2010 | Սասնա Ծռեր |

### Սցենարիստ

| Տարեթիվ | Ֆիլմ |
| --- | --- |
| 1970 | Մորգանի խնամին |
| 1967 | Կարինե |

Ծանոթագրություններ
------------------

1. ↑  На сайте Кино-Театр.ru указан город рождения *Тегеран*
2. 1 2  Արման Մանարյանի մասին avproduction.am կայքում(չաշխատող հղում)
3. ↑  Գառնիկ Ստեփանյան (1981). *Կենսագրական բառարան, հատոր Բ*. Երևան: «Սովետական գրող». էջ 283-284.
4. ↑  Մուլտ-էպոս(չաշխատող հղում)

Գրականություն
-------------

* Манарян Арман Христофорович // Кино: Энциклопедический словарь / Гл. ред. С. И. Юткевич. — М. 1986. — С. 251.

Արտաքին հղումներ
----------------

* Արման Մանարյանի մասին ԵՊՀ Հայագիտության հետազոտությունների ինստիտուտի կայքում Արխիվացված 2016-10-07 Wayback Machine

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · ČSFD · Internet Movie Database · ԿինոՊոիսկ |
|  |
| Չափորոշչային վերահսկողություն | ISNI: 0000000046298333 · LCCN: no2008030691 · VIAF: 36719990 · WorldCat VIAF: 36719990 |

 |